**მოქალაქეთა ჩართულობის საგრანტო კონკურსი (COG)**

აღმოსავლეთ-დასავლეთის მართვის ინსტიტუტის (EWMI) სამოქალაქო საზოგადოების განვითარებისა და მოქალაქეების ჩართულობის პროექტი (ACCESS) იწვევს არასამთავრობო ორგანიზაციებს, განსაკუთრებით რეგიონულ ორგანიზაციებს, მოქალაქეთა ჩართულობის საგრანტო (COG) კონკურსში მონაწილეობის მისაღებად. **COG-ის მიზანია ხელი შეუწყოს სამოქალაქო ორგანიზაციებისა და მათი თანამოაზრე მოქალაქეების ისეთ ერთობლივ ღონისძიებებს, რომლებიც ადგილობრივი თემის პრიორიტეტულ საკითხებს ეხმიანება.**

თვითმართველობის არჩევნების შემდეგ მოსალოდნელი ცვლილებების გათვალისწინებით, ACCESS-ი მოუწოდებს არასამთავრობო ორგანიზაციებს, რომ ადგილობრივი თემის წარმომადგენლებთან და მოქალაქეთა არაფორმალურ ჯგუფებთან ერთად, წინ წამოწიონ ადგილობრივი თემის საჭიროებები და პრიორიტეტები, შეძლონ მათი ინტერესების გაცნობა ახლად არჩეული თვითმართველობის წარმომადგენლებისთვის ან/და სხვა მხრივ შეუწყონ ხელი სამოქალაქო ჩართულობის გაზრდას ადგილობრივ დონეზე.

COG-ის პროგრამა მხარს დაუჭერს ისეთ ინიციატივებს, რომლებიც პროექტში ჩართავენ, მობილიზებას გაუკეთებენ ან/და წაახალისებენ ადგილობრივი მოქალაქეებისა და მოქალაქეთა ჯგუფების მონაწილეობას ადგილობრივი პრობლემების მოგვარების პროცესში. წარმოდგენილ პროექტებში ნათლად უნდა ჩანდეს, თუ როგორ ეხმიანება პროექტის მიზანი და საქმიანობები მოქალაქეების პრიორიტეტებს. კონკურსის ფარგლებში ასევე დააფინანსდება ისეთ ინიციატივები, რომლებიც, ადგილობრივი მოქალაქეთა ჯგუფების ჩართულობით, ახლადარჩეულ თვითმმართველობის წარმომადგენლებს მოსთხოვენ წინასაარჩევნო პროგრამებისა და დაპირებებზე ანგარიშვალდებულებას, და ამ მიზნით მოქალაქეთა ჩართულობის არსებულ მექანიზმებს გამოიყენებენ.

საპროექტო საქმიანობები შეიძლება მოიცავდეს ადვოკატირებას, საგანმანათლებლო და საინფორმაციო კამპანიებს, მოქალაქეთა მობილიზებას კონკრეტული საკითხების გადასაწყვეტად, მოქალაქეთა გააქტიურების და ჩართულობის სხვადასხვა მეთოდს. **წარმატებული პროექტების ძირითადი პრობლემის/საკითხის გამოკვეთა უნდა მოხდეს ადგილობრივ მოსახლეობასთან, ან მოქალაქეთა არაფორმალურ ჯგუფებთან კონსულტაციით. წარმატებული პროექტის ფარგლებში ასევე უნდა მოხდეს მოქალაქეების ცნობიერების ამაღლება სხვადასხვა მნიშვნელოვან საკითხზე, უნდა შეიქმნას ადგილობრივი საკითხების მოგვარების საინტერესო შესაძლებლობები მოქალაქეეების ან/და მოქალაქეთა არაფორმალური ჯგუფებითვის და ა.შ.**  წარმოდგენილ პროექტებში უნდა მოხდეს არაფორმალური ჯგუფებისა ან მოქალაქეთა დიდი რაოდენობის ჩართვა სხვადასხვა მეთოდით (მაგ: პეტიციები, საჯარო შეხვედრები მოსახლეობასთან, ქუჩის აქციები/მსვლელობები, მოხალისეების მოზიდვა, შეხვედრები ადგილობრივ და ცენტრალურ ხელისუფლებასთან, მედიაღონისძიებები და სხვ.). სავალდებულო არ არის, რომ პროექტის განხორციელება რომელიმე კონრეტული პრობლემის მოგვარებით დასრულდეს. მთავარია, რომ პროექტმა საკითხის მიმართ საზოგადოებრივი ინტერესი და მოქალაქეთა აქტიურობა გაზარდოს.

მოქალაქეთა ჩართულობის საგრანტო კონკურსში მონაწილე ორგანიზაციებმა აქცენტი იმ პრობლემებზე უნდა გააკეთონ, რომლებიც მათი თემს ყველაზე მეტად აღელვებს, მათ შორის ის საკითხები, რომლებიც ამომრჩეველთა საჭიროებების წინასაარჩევნო კვლევებში გამოიკვეთა[[1]](#footnote-1), და რომელთა მოგვარებაც მოქალაქეთა მობილიზებისა და ჩართულობის გზით არის შესაძლებელი.

წარმატებული პროექტი უნდა აკმაყოფილებდეს შემდეგ კრიტერიუმებს:

* მიზანი ნათლად უნდა იყოს ჩამოყალიბებული. ის ყურადღებას კონკრეტულ საკითხზე უნდა ამახვილებდეს და ასაბუთებდეს, რატომ არის საკითხი მნიშვნელოვანი/აქტუალური შესაბამისი თემის ან/და მოქალაქეებისთვის;
* უნდა ეყრდნობოდეს იმ კვლევებს, ნაშრომებს ან/და გამოცდილებებს, რომლებიც შერჩეული პრობლემის რელევანტურობასა და აქტუალობაზე მიუთითებს;
* მკაფიოდ განსაზღვრავდეს ადგილობრივ მოქალაქეთა არაფორმალურ ჯგუფებს, ან პროექტის ძირითად ბენეფიციარებს;
* უნდა ჩანდეს, რომ განმცხადებელ ორგანიზაციას ესმის, რა სამართლებრივ და საკანონმდებლო კონტექსტში მოუწევს პროექტის საქმიანობების განხორციელება;
* შეძლოს პროექტით წარმოდგენილი საქმიანობების მაქსიმალური თანხვედრა სხვა ადგილბრივ ინიციატივებთან, ან სხვა მხრივ შეძლოს ადგილობრივ ან ეროვნულ დონეზე მიმდინარე პროცესებისა და შესაძლებლობების გამოყენება პროექტის მიზნების სასარგებლოდ;
* სამოქმედო გეგმა უნდა იყოს კონკრეტული, რეალისტური, ინოვაციური და კარგად სტრუქტურირებული;
* ნათლად ახსნას, თუ რამენად ადეკვატურია პროექტში გამოვლენილი პრობლემის გადაჭრის მეთოდები ადეკვატური.
* შემოთავაზებული უნდა იყოს საზოგადოებასთან ურთიერთობის ისეთი მექანიზმები, რომელთა საშუალებითაც მოქალაქეები სიღრმისეულად გაეცნობიან/გაიაზრებენ შერჩეულ საკითხს/პრობლემას და ჩაერთვებიან მის მოგვარებაში;
* წარმოადგინოს ის მეთოდები, რომლებიც დასახული მიზნების მიღწევის ერთ–ერთ საშუალებად განიხილავს არასამთავრობო სექტორს, ხელისუფლებას, მედიას, ბიზნესსა და მოქალაქეებს შორის აქტიური თანამშრომლობას;
* განმარტავდეს პოტენციურ რისკებს და მათი შემცირების/პრევენციის გზებს.

**გრანტების გაცემა**

COG-ის საგრანტო პროგრამის ფარგლებში დაფინანსდება ოთხი პროექტი. თითოეული პროექტის ბიუჯეტი 15 000 აშშ დოლარს, ხოლო ხანგრძლივობა ერთ წელს არ უნდა აღემატებოდეს. საგრანტო თანხების გამოყენება მხოლოდ პროექტში გაწერილი საქმიანობისთვის არის შესაძლებელი. ACCESS-ი იტოვებს უფლებას დააფინანსოს ნებისმიერი წარმოდგენილი პროექტი, ან არ დააფინანსოს არც ერთი.

**საგრანტო პროგრამაში მონაწილეობის პირობები და დაფინანსების პრიორიტეტები**

მოქალაქეთა ჩართულობის საგრანტო კონკურსში მონაწილეობის მიღება შეუძლიათ საქართველოში რეგისტრირებულ არასამთავრობო ორგანიზაციებს.

პრიორიტეტი მიენიჭება ორგანიზაციებს, რომლებიც:

1. **საქმიანობენ საქართველოს რეგიონებში** ან წარმოადგენენ თბილისში არსებული ორგანიზაციის რეგიონულ ფილიალს/წარმომადგენლობას;
2. ყურადღებას გაამახვილებენ **კონკრტულ საკითხზე/ან პრობლემაზე** და უზრუნველყოფენ ქალების, გოგონების, ახალგაზრდების, ეთნიკური და რელიგიური უმცირესობების, ლგბტ თემისა და სხვა მარგინალური ჯგუფების არსებით ჩართვას პროექტის განხორციელების პროცესში;
3. შექმნიან **კოალიციებს** და საპროექტო აქტივობების განხორციელებაში აქტიურად ჩართავენ ადგილობრივ ქალებს, ახალგაზრდებს, ეთნიკურ, რელიგიურ ან/და სექსუალურ უმცირესობებს ან/და სხვა დაუცველ/მარგინალურ ჯგუფებს;
4. დეტალურად გაწერენ საპროექტო აქტივობებში მოქალაქეთა ფართო ჯგუფების ჩართვის **ინოვაციურ** და წარმატებულ გზებს;
5. გამოიყენებენ **ახალ ტექნოლოგიებს** მოქალაქეთა მობილიზების და/ან ჩართულობის უზრუნველსაყოფად;
6. აქტიურად ითანამშრომლებენ **მედიასთან** (მათ შორის, ონლაინ მედიასთან), რათა შეძლონ მოქალაქეთა მაქსიმალურად დიდი რაოდენობის მოცვა, განსაკუთრებით მარგინალური თემებიდან;
7. სათანადოდ დაასაბუთებენ პროექტის წარმატების გაზომვად შედეგებს.

საგრანტო პროგრამაში მონაწილე ორგანიზაციებმა უნდა დააკმაყოფილონ შემდეგი მოთხოვნები:

* იყვნენ რეგისტრირებულები როგორც არასამთავრობო, არამომგებიანი ორგანიზაცია, რომელსაც „საქართველოს კანონით გრანტების შესახებ“ შეუძლია მიიღოს გრანტი;
* ჰქონდეთ მინიმუმ ერთწლიანი სამუშაო გამოცდილება. როგორც წესი, ACCESS–ი არ აფინანსებს დამწყებ ორგანიზაციებს. გამონაკლისი დაიშვება იმ შემთხვევაში, თუ ახლად დაფუძნებული ორგანიზაციის ხელმძღვანელებს და თანამშრომლებს აქვთ შესაბამისი სამუშაო გამოცდილება/ცოდნა და ორგანიზაცია ყურადღებას ამახვილებს იმ საკითხზე (ავსებს იმ ნიშას), რომელსაც, მნიშვნელობის მიუხედავად, წარსულში ნაკლები ყურადღება ეთმობოდა.
* ჰქონდეთ მმართველობითი სტრუქტურა, რომელიც უზრუნველყოფს ხელმძღვანელი რგოლის როტაციას და უფლებამოსილებათა ადეკვატურ გადანაწილებას, რაც გამოიხატება, სულ მცირე, გამგეობის, გამგეობის თავმჯდომარისა და აღმასრულებელი დირექტორის თანამდებობების არსებობით. გამგეობის თავმჯდომარე და აღმასრულებელი დირექტორი არ უნდა იყოს ერთი და იგივე პირი, გარდა იმ შემთხვევისა, როცა ორგანიზაციის მცირე ზომა არ იძლევა ამ ორი თანამდებობის გამიჯვნის საშუალებას. თუ საგრანტო განაცხადის წარმდგენი ორგანიზაცია ვერ აკმაყოფილებს ზემოაღნიშნულ მოთხოვნას, მან უნდა განმარტოს, თუ როგორ უზრუნველყოფს მომავალში მოთხოვნილი სტანდარტის დაკმაყოფილებას.
* ჰქონდეთ გამჭვირვალე საბუღალტრო სისტემა, რომელიც სრულ შესაბამისობაშია საქართველოს კანონმდებლობასთან და საერთაშორისო საბუღალტრო აღრიცხვის სტანდარტებთან (IAS). ასეთი სისტემის არარსებობის შემთხვევაში, გრანტის მიმღებმა მჭიდროდ უნდა ითანამშრომლოს ACCESS-თან, რათა მისი დახმარებით შეძლოს საბუღალტრო სისტემის დახვეწა.
* არ ჰქონდეთ დავალიანება. ნებისმიერი ვალი სახელმწიფოს ან სხვა პირის წინაშე უნდა იყოს ჩამოწერილი/ანაზღაურებული, ან ვალის დაფარვა უნდა მოხდეს ACCESS-ის გრანტის პირველი ტრანშის მიღებამდე.
* ფუნქციონირებდნენ როგორც დამოუკიდებელი, არაპოლიტიკური ორგანიზაციები.

საჯარო მოხელეებს, პოლიტიკური თანამდებობის პირებს, პარლამენტის წევრებს, საზოგადოებრივი მაუწყებლის თანამშრომლებს და პოლიტიკური პარტიების ლიდერებს არ აქვთ უფლება იყვნენ პროექტის დირექტორები, ან/და პროექტიდან მიიღონ ანაზღაურება.

მოქალაქეთა ჩართულობის საგრანტო პროგრამის ფარგლებში არ დაფინანსდება და კონკურსს ავტომატურად გამოეთიშება პროექტები, რომლებიც გულისხმობენ:

* რომელიმე პოლიტიკური პარტიის მხარდაჭერას ან/და ლობირებას;
* რელიგიურ ღონისძიებებს (თუმცა, შესაძლოა დაფინანსდეს რელიგიური ორგანიზაციის მიერ წარმოდგენილი პროექტი, რომელიც არ ემსახურება რელიგიურ მიზნებს და შეესაბამება მოქალაქეთა ჩართულობის საგრანტო პროგრამის მოთხოვნებს);
* ჰუმანიტარულ საქმიანობას;
* მეცნიერულ კვლევას;
* ტრენინგს ორგანიზაციული განვითარებაზე ან/და დაფინანსების ახალი წყაროების მოძიებაზე (ე.წ. ფანდრაიზინგი);
* ინდივიდუალურ ან/და ჯგუფურ სამოგზაურო გრანტებს;
* კომერციული დანიშნულების კაპიტალურ მშენებლობას.

**საპროექტო განაცხადების წარდგენის პროცედურა**

საგრანტო განაცხადების წარდგენა შესაძლებელია ინგლისურ **an** ქართულ ენაზე. განაცხადები მიიღება ელექტრონული ფოსტით ქვემოთ მითითებულ მისამართზე.

საგრანტო კონკურსში მონაწილე ორგანიზაციებმა უნდა წარმოადგინონ შემდეგი დოკუმენტები:

1. საგრანტო განაცხადი - შევსებული სააპლიკაციო ფორმა, პროექტის ბიუჯეტი და სხვა მოთხოვნილი დოკუმენტები;
2. იმ შემთხვევაში, თუ პროექტის ფარგლებში იგეგმება სახელმწიფო ინსტიტუტებთან ან/და მედიაორგანიზაციებთან თანამშრომლობა, ამ ორგანიზაციების თანხმობის წერილები.

საბოლოო გადაწყვეტილების მიღებამდე ACCESS-მა **შეიძლება** მოითხოვოს დამატებითი დოკუმენტები, კერძოდ:

* ორგანიზაციის უახლესი ამონაწერი საჯარო რეესტრიდან (ამობეჭდეთ ვებგვერდიდან <http://www.reestri.gov.ge/>);
* ორგანიზაციის უახლესი შედარების აქტის ასლი (ამობეჭდეთ ვებგვერდიდან [www.rs.ge](http://www.rs.ge/))
* ორგანიზაციის ფინანსური აუდიტის დასკვნა (ასეთის არსებობის შემთხვევაში)
* ორგანიზაციის ფინანსური დოკუმენტები (წლიური ბალანსი, მოგება-ზარალის უწყისი, ფულის ბრუნვის უწყისი);
* ორგანიზაციის შიდა რეგულაციები.

ორგანიზაციის მიერ წარმოდგენილი საგრანტო განაცხადი მის მიერ უნდა იყოს მომზადებული. პლაგიატის შემთხვევაში ორგანიზაცია ავტომატურად გამოეთიშება კონკურსს.

წარმოდგენილ საგრანტო განაცხადებს ACCESS–ი გამოიყენებს მხოლოდ კონკურსის მიზნებისთვის და მათ არ გადასცემს სხვა ორგანიზაციებს/პირებს. გამონაკლისი მხოლოდ იმ შემთხვევაში დაიშვება, თუ ამას მოითხოვს საქართველოს კანონმდებლობა ან/და ამერიკის შეერთებული შტატების საერთაშორისო განვითარების სააგენტო (USAID). სხვა დონორებთან კოორდინაციის მიზნით, საგრანტო კონკურსში დაფინანსებული პროექტების შესახებ მოკლე ინფორმაცია გავრცელდება იმ ქართულ და საერთაშორისო ორგანიზაციებში, რომლებიც მხარს უჭერენ არასამთავრობო ორგანიზაციებს საქართველოში.

**საკონტაქტო ინფორმაცია**

**სააპლიკაციო ფორმა:** სააპლიკაიო ფორმის ჩამოტვირთვა შესაძლებელია [www.jobs.ge](http://www.jobs.ge)-დან ან ACCESS ვებგვერდიდან [www.ewmi-access.org](http://www.ewmi-access.org).

**განმარტებები**: კონკურსში მონაწილე ორგანიზაციებს შეუძლიათ საგრანტო პროგრამასთან დაკავშირებული კითხვებით მიმართონ ეკა იმერლიშვილს ელ. ფოსტის მისამართზე - [eimerlishvili@ewmi.org](mailto:eimerlishvili@ewmi.org). კითხვების დასმა ასევე შესაძლებელია ACCESS–ის პროგრამის ფეისბუქის გვერდზე [www.facebook.com/EWMI.ACCESS](http://www.facebook.com/EWMI.ACCESS). კითხვებზე პასუხები გამოქვეყნდება ყოველ პარასკევს 8 დეკემბერიდან 25 დეკემბერის ჩათვლით ACCESS-ის ფეისბუკის გვერდზე.

საგრანტო განაცხადების წარდგენა: საგრანტო განაცხადი და სხვა მოთხოვნილი დოკუმენტები ელ. ფოსტით უნდა გააგზავნოთ მისამართზე [grants@ewmi.org](mailto:grants@ewmi.org). ელ. ფოსტის სათაურში (subject) უნდა ჩაწეროთ “COG PROGRAM”.

**დამატებითი ვიდეო მასალა (არასავალდებულო)**

სურვილის შემთხვევაში, საგრანტო განაცხადთან (შევსებულ სააპლიკაციო ფორმასთან) ერთად, აპლიკანტებს შეუძლიათ წარმოადგინონ ვიდეომასალა, რომელშიც პროექტის იდეისა თუ დაგეგმილი აქტივობების შესახებ დამატებითი ინფორმაცია იქნება მოცემული. თუ თვლით, რომ პროექტის მთავარი იდეის/პრობლემის სრულად ასახვისთვის წერილობითი განაცხადი საკმარისი არ არის, მოამზადეთ ვიდეო, რომელიც ამ იდეას/პრობლემას უკეთესად წარმოაჩენს (მაგ. სხვადასხვა ადგილები, ინფრასტრუქტურა ან გამოცდილებები, რომლებიც ნათლად ასახავენ შემოთავაზებული პროექტის მნიშვნელობას და აქტუალობას). ვიდეოები უნდა ასახავდეს პრობლემის არსს და და არ უნდა იყოს, მაგალითად, მთლიანი საგრანტო განაცხადის შემოკლებული ვერსია. ვიდეოს პროფესიონალურ დონეზე გადაღება და დამონტაჟება არ არის სავალდებულო. ვიდეოს გადასაღებად შეგიძლიათ გამოიყენოთ ვიდეოკამერა, ტელეფონი, ან ციფრული ფოტოაპარატი.

ვიდეოს ხანგრძლივობა უნდა იყოს

* მაქსიმუმ 5 წუთი,
* ვიდეო შეგიძლიათ ატვირთოთ Youtube-ზე (შესაბამისი ბმული მიუთითეთ სააპლიკაციო ფორმაში), ან СD-ზე ჩაწერილი მოიტანოთ ACCESS-ის ოფისში და

გაითვალისწინეთ, რომ ვიდეომასალის წარმოდგენა სავალდებულო არ არის, თუმცა ტექნოლოგიების გამოყენება თავად აპლიკანტს დაეხმარება პრობლემის არსის უკეთ გადმოცემაში. ამავე დროს საგრანტო განაცხადის წერილობითი ჩაბარება მაინც სავალდებულოა.

**საგრანტო განაცხადების შეფასების პროცესი და კრიტერიუმები**

საგრანტო განაცხადებს შეაფასებს სპეციალურად ამ საგრანტო პროგრამისთვის შექმნილი გრანტების შემფასებელი კომისია, რომლის შემადგენლობაში იქნებიან ACCESS-ის თანამშრომლები და სხვა საზოგადოებრივი ორგანიზაციებიდან მოწვეული პირები.

საგრანტო განაცხადების შეფასების კრიტერიუმები:

1. ტექნიკური მხარე (50):

* საგრანტო განაცხადის შესაბამისობა მოქალაქეთა ჩართულობის საგრანტო პროგრამის მიზნებთან და კრიტერიუმებთან;
* წარმოდგენილი პროექტის შესაბამისობა მსგავსი მიზნის მქონე მიმდინარე და ძველ ინიციატივებთან;
* შემოთავაზებული სტრატეგიებისა და ტაქტიკის ეფექტიანობა;
* ინოვაციური ტექნოლოგიების, მათ შორის მედიისა და სხვა ვიზუალური მასალების, გამოყენება მოქალაქეებთან ეფექტიანი კომუნიკაციისთვის;
* პროექტის განხორციელების პროცესში ქალების, ახალგაზრების ან/და სხვადასხვა დაუცველი ჯგუფის ჩართულობისა და მონაწილეობის უზრუნველყოფის მასშტაბი;
* პროექტის სანდო და ეფექტური საკომუნიკაციო გეგმა, რომელიც ასევე მოიაზრებს საზოგადოების სხვადასხვა ჯგუფის (მათ შორის მარგინალური ჯგუფების) ჩართულობას.

1. გეოგრაფიული დაფარვა (10):

* პროექტის გეორგაფიული ფოკუსი არასამთავრობო ორგანიზაციების მიმართ მოსახლეობის ინფორმირებულობისა და მხარდაჭერის გაზრდის მიზნით;
* დედაქალაქიდან ყველაზე მეტად დაშორებული და დაუცველი თემების ჩართულობა;

1. ბენეფიციარები (10):

* არსებითი და ფართო-მასშტაბიანი ჩართულობის მიზნით დაგეგმილი ღონისძიებები ცნობიერების ამაღლების, ადვოკატირების მხარდაჭერისა და/ან სხვა ღონისძიებებში მოქალაქეების მონაწილეობის მიზნით;
* მოხალისეებისა და ახალგაზრდების ჩართულობის წახალისება;
* პროექტის მიერ სამიზნე ჯგუფებად ქალების, რელიგიური, სექსუალური ან ეთნიკურ უმცირესობების, შეზღუდული შესაძლებლობების მქონე პირების, იძულებით გადაადგილებულ პირების, ან/და სხვა დაუცველი ჯგუფების, მოაზრება.

1. ხარჯთეფექტურობა (10)

* პროექტის ბიუჯეტის მიზნობრიობა და რაციონალურობა;
* თანადაფინანსების არსებობა (მათ შორის, ბიზნეს კომპანიებიდან, სხვა დონორი ორგანიზაციებიდან, სახელმწიფოდან, მედია ორგანიზაციებიდან, სხვა პარტნიორი არასამთავრობო ორგანიზაციებიდან, მოხალისეებისგან და ა.შ.).

1. მზაობა თანამშრომლობაზე (10):

* აპლიკანტი ორგანიზაციის თანამშრომლობა სხვა არასამთავრობო ორგანიზაციებთან, სახელმწიდო ინსტიტუტებთან, მედია ორგანიზაციებთან და მოქალაქეებთან პროექტის მიზნების მისაღწევად, როცა ეს შესაძლებელია;
* USAID-ის მიერ დაფინანსებული/დაფუძნებული დემოკრატიული ჩართულობის ცენტრების გამოყენება ღია და საჯარო დიალოგისთვის [(http://www.cce.ge/);](http://www.cce.ge/)
* სხვა არასამთავრობო ორგანიზაციებთან ცოდნისა და რესურსების გაზიარების მიზნით თანამშრომლობის მასშტაბები ინოვაციური აქტივობების განხორციელების, მოქალაქეთა ჩართულობის და ტექნოლოგიების გამოყენების მიზნით.

1. ორგანიზაციის შესაძლებლობები და მსგავსი პროექტების განხორციელების გამოცდილება (10):

* პროექტის განმახორციელებელი გუნდის კვალიფიკაციისა და გამოცდილების ადეკვატურობა;
* ორგანიზაციიას მიერ მსგავსი პროექტების განხორციელების გამოცდილება.

**საგრანტო პროგრამის ვადები**

|  |  |
| --- | --- |
| კონკურსის შესახებ განცხადების გამოქვეყნება | 5 დეკემბერი, 2017 |
| ღია კარის დღე/ან ონლაინ კუნსულტაცია | 12 დეკემბერი, 2017 |
| კონკურსთან დაკავშირებული შეკითხვების წარდგენის ბოლო ვადა | 22 დეკმებერი, 2017 |
| ACCESS-ის მხრიდან კითხვებზე პასუხის გაცემის ბოლო ვადა | 25 დეკემბერი, 2017 |
| **sagranto ganacxadebis wardgenis bolo vada** | **16:30 საათი,**  **28 დეკემბერი, 2017** |
| საგრანტო განაცხადების შეფასება | 11 იანვარი, 2017 |
| გამარჯვებული საგრანტო განაცხადების შესახებ გადაწყვეტილების გამოქვეყნება | 25 იანვარი, 2017 |
| საგრანტო ხელშეკრულებების გაფორმება გამარჯვებულ ორგანიზაციებთან | 9 თებერვალი, 2017 |
| *გთხოვთ, გაითვალისწინოთ, რომ საგრანტო განაცხადების შეფასებისა და შედეგების გამოცხადების თარიღები შეიძლება შეიცვალოს* | |

**ტექნიკური დახმარება**

დაინტერესების შემთხვევაში კონკურსში გამარჯვებულ ორგანიზაციებს შეუძლიათ ისარგებლონ ACCESS-ის ტექნიკური მხარდაჭერის პროგრამით და ღონისძიებებით, რომლებიც ტრენინგისა და კონსულტაციის ცენტრთან (CTC) და სამოქალაქო განვითარების სააგენტოსტან (CiDA) ერთად ხორციელდება. პროექტის საწყის ეტაპზე მოხდება დაინტერესებული ორგანიზაციის შეფასება ორგანიზაციული განვითარების კუთხით, რის მიხედვითაც დგება ორგანიზაციის ინდივიდუალური საჭიროებებზე მორგებული შესაძლებლობების განვითარების გეგმა. გრანტიორ ორგანიზაციებს აქვთ შესაძლებლობა რომ ეს გეგმები განახორციელონ მოთხოვნის შესაბამისი და სამუშაო-ადგილის საჭიროებებზე მორგებული ზედამხედველობისა და კონსულტაციების დახმარებით. ტექნიკური დახმარება განხორციელდება პროექტის მიმდინარეობისას და სავარაუდოდ მისი დასრულების შემდეგაც. ასევე, კონკურსში გამარჯვებულ ორგანიზაციებს საშუალება ექნებათ მონაწილეობა მიიღონ არამომგებიანი ორგანიზაციის მართვის ტრენინგ კურსში (Non-profit Management Program), რომელსაც CTC უძღვება. გამოყენებითი და პრაქტიკული სასწავლო პროგრამის საშუალებით არამომგებიანი ორგანიზაციის მართვის ტრენინგ კურსი საქართველოს მასშტაბით აძლიერებს არასამთავრობო ორგანიზაციის ლიდერებს რომ მათ შეძლონ მათი ორგანიზაციებში მენეჯმენტის წინაშე არსებული მრავალფეროვანი გამოწვევების ეფექტიანი გამკლავება.

**ACCESS-ის შესახებ**

ACCESS-ი 6,897,000 მილიონი აშშ დოლარის ღირებულების პროექტია, რომელსაც ამერიკის შეერთებული შტატების საერთაშორისო განვითარების სააგენტო (USAID) აფინანსებს და აღმოსავლეთ-დასავლეთის მართვის ინსიტუტი (EWMI) ახორციელებს. პროექტის ადგილობრივი პარტნიორები არიან კონსულტაციის და ტრენინგის ცენტრი (CTC) და სამოქალაქო განვითარების სააგენტო (სიდა).

ACCESS-ის პროექტი 2014 წლის ნოემბერში დაიწყო და მიზნად ისახავს საქართველოში სამოქალაქო ორგანიზაციების ეფექტიანობის გაზრდას (1)  მოქალაქეების ნდობისა და ჩართულობის გაზრდით არასამთავრობო ორგანიზაციების საქმიანობებში და (2) არასამთავრობო ორგანიზაციების სტაბილური განვითარების ხელშეწყობით.

1. ქალი ამომრჩევლის პრიორიტტები, CiDA-ს და RCSN-ის კვლევის შედეგები [goo.gl/gcMJsj](https://goo.gl/gcMJsj)

   NDI-ის კვლევები <https://www.ndi.org/georgia-polls> [↑](#footnote-ref-1)